Mmagauta o ile a re go tšhaiša a feta mabenkeleng a rekela morwediagwe diaparo tša marega. Ge a tsena ka phapošeng leswiswi le be le šetše le swere eupša lebone le se la gotetšwa. O rile go bula lebati a tobeletša konotswana lebotong seedi sa tlala ka ntlong. Ge a gaša mahlo mpeteng a bona morwediagwe a kurile molongwana wa gagwe a ile ka boroko. A dula mpeteng a phutholla dipolasetiki a ntšha dijesi le marokgwana ale a reketšego morwediagwe gore a mo kgantšhetše ona. Ka lethabo le legolo a mo šikinya a re: "Dimakatšo! Dimakatšo! Tsoga o itekantšhe. Bona ke go reketše eng!" O rile ke a šikinya a hloka mofetodi. Ngwana a se arabe, a se šikinyege. Mmagauta ge a mo swara a leka go mo tsoša, a hwetša moya e le kgale o hudugile nameng. Sebakeng sa go hlaba mokgoši Mmagauta o ile a buragana fase a idibala.